חוק חניה לנכים (תיקון מס' 8), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2676, עמ' 82, 2017-12-28T00:00:00+02:00
החוק התקבל בקריאה השנייה והשלישית ביום ז' בטבת התשע"ח (25 בדצמבר 2017), והוא מתקן את חוק חניה לנכים, התשנ"ד-1993 (להלן – חוק חניה לנכים). חוק חניה לנכים קובע היתר לנכה לחנות במקום אסור לחניה בתנאים מסוימים. מכוח היתר זה, טרם התיקון, היה מותר לנכה לחנות גם במקום חניה שהוקצה באמצעות תמרור לנכה אחר, מה שגרם לפגיעה בנכה שלרכבו הוקצה אותו מקום חניה.
התיקון נחקק כדי לפתור מצב זה באמצעות הוספת חריג, כך שנכה לא יהיה רשאי להחנות את רכבו בחניה שהוקצתה בתמרור לנכה אחר. עם זאת, אם בתמרור צוינו רק ימים או שעות מסוימים, יחול החריג רק בימים או בשעות אלו.